Ufahamu

Sikujua hakuwa amejua kwa uhakika simba alikuwa mnyama wa aina gani, hadi siku ile alipokutana naye uso kwa uso huyu mfalme wa wanyama. Alikuwa akidhani kuwa simba ni kama paka ama mbwa mkubwa. Hakujua kuwa simba alikuwa mnyama wa kutisha.

Alipokuwa akitembea kando ya barabara ya Mombasa, aliona watu wakitimua mbio kutoka upande aliokuwa akienda. Alipowauliza kilichotokea, walimweleza kuwa simba alikuwa ametoroka kutoka mbuga ya wanyama ya Nairobi. Walimshauri akimbie, lakini hakusikia kwa kuwa alitamani kuona simba ni mnyama wa aina gani.Punde si punde akatokea hayawani mkubwa ajabu na mwenye manyoya mengi shingoni. Mara akatoa mngurumo kama radi; mngurumo uliotisha na kumfanya Sikujua kutokwa na jasho jembamba. Sikujua akawa ni mguu niponye. Wacha Sikujua atimue mbio; farasi wa Ngong kando.

Alipofika barabarani alijaribu kusimamisha magari lakini wapi. Magari kadhaa yalipita kwa kasi kwa kuwa madereva pia walikuwa na hofu. Hapo ndipo Sikujua alipoamua kudandia gari la mizigo lililokuwa wazi nyuma, na kujilaza chini kama mfu. Kwa bahati nzuri hakukuwa na msongamano wa magari. Gari lillienda mbio na hivyo Sikujua akanusurika kifo kwa tundu la sindano. Lilipofika mahali salama, Sikujua aliomba dereva asimamishe gari ili ashuke. Aliabiri matatu kuelekea moja kwa moja hadi nyumbani.

Alipofika nyumbani Sikujua aliwasimulia familia yake kisa chake na kuapa kuwa hatawahi kukanyaga mbuga ya wanyama kamwe asije akakutana na simba. Mke wake na watoto walicheka hadi mbavu yakawauma lakini walifurahi kuwa baba yao alikuwa salama.